**Sporočilo medijem**

**Župani območja Osrednje Celjsko potrdili Izvedbeni načrt za prijavo projektov**

**v skupni vrednosti 6 milijonov evrov**

Dobrna, 26. januar 2012 - **V sredo,** **25. januarja 2012, je potekala 7. seja območnega razvojnega sveta ORP Osrednje Celjsko v prostorih kabineta župana Občine Dobrna Martina Brecla. Na njej so župani poleg drugih točk dnevnega reda obravnavali in potrdili Izvedbeni načrt ORP Osrednje Celjsko za obdobje 2012-2014 za prijavo projektov, ki se bodo sofinancirali iz Evropskega sklada za regionalni razvoj. Znesek subregijske kvote za Izvedbeni načrt 2012-2014 je *3.986.194,36 €.* Skupna vrednost vseh prijavljenih projektov znaša *6.191.965,97 €.* Nekateri projekti se bodo začeli izvajati že v letošnjem letu, vsi pa bodo zaključeni do konca leta 2014.**

V **Mestni občini Celje** bodo nadaljevali z obnovo starega mestnega jedra, uredili bodo Glavni trg in del Stanetove ulice s površino 5.614 m2. Obnovili bodo dotrajano infrastrukturo, tlakovanja in urbano opremo. Na **Dobrni** bodo uredili odvajanje komunalnih odpadnih vod v delu naselja Klanc in Zavrh. V **Laškem** bodo zgradili kanalizacijsko omrežje v naseljih Laško, Debro in Marija Gradec, v Občini **Štore** pa bodo uredili odvajanje komunalne odpadne vode za naselje Lipa. V **Vojniku** bodo zgradili kanalizacijo za naselja Arclin, Frankolovo in Konjsko. Vse kanalizacije bodo ob zaključku projektov priključene na že delujoče čistilne naprave. Skupno bo na osrednjeceljskem območju pripravljenih približno 1.000 novih priključkov na kanalizacijsko omrežje za 2.500 prebivalcev. V kolikor bo Občina Laško še v letošnjem letu zagotovila vso potrebno dokumentacijo za nadaljnjo obnovo starega mestnega jedra, pa bodo namesto kanalizacije v financiranje umestili projekt Izboljšanje turistične atraktivnosti mesta Laško, ki vključuje izgradnjo kaskadnih ploščadi, postavitev fontane in ureditev razsvetljave, izgradnjo parkirišča pod šolskim igriščem ter povečanje prometne varnosti na Trubarjevem nabrežju.

**Potrjeni projekti:**

|  |  |  |  |
| --- | --- | --- | --- |
| **Nosilec** | **Naziv projekta** | **Skupna vrednost projekta** | **Predvidena vrednost sofinanciranja ESRR** |
| Mestna občina CELJE | Ureditev Glavnega trga in dela Stanetove ulice v Celju | 2.586.709,58 € | 1.569.684,11 € |
| Občina DOBRNA | Celostno urejanje odvajanja in čiščenja komunalnih odpadnih voda in varovanje vodnih virov na povodju Savinje, na območju Občine Dobrna – na območju naselij Klanc in Zavrh – povodje Dobrnice | 844.301,65 € | 513.251,48 € |
| Občina LAŠKO | Kanalizacija Laško | 1.044.446,75 € | 712.868,69 € |
| \*Občina LAŠKO | Izboljšanje turistične atraktivnosti mesta Laško | 1.294.250,00 € | 712.868,69 € |
| Občina ŠTORE | Kanalizacija Lipa | 781.872,90 € | 513.071,85 € |
| Občina VOJNIK | Izgradnja kanalizacije v Občini Vojnik | 1.036.800,51 € | 677.318,23 € |
| **SKUPAJ** |  | **6.294.131,39 €** | **3.986.194,36 €** |

\* Rezervni projekt

Regijska kvota za sofinanciranje operacij prednostne usmeritve »regionalni razvojni programi« razvojne prioritete »razvoj regij« za obdobje 2007 – 2013 znaša za Savinjsko regijo *83.375.147,00 €.* Na osrednjeceljskem območju bo do konca obdobja iz tega naslova porabljenih pripadajočih 26 % sredstev, oziroma *22 mln €.* Do sedaj so naše občin iz tega naslova že pridobile 18,5 mln € za izvajanje 21 projektov, ki so jih namenile izgradnji nizkoenergetskih vrtcev, vodovodov, kanalizacij in čistilnih naprav, cestne infrastrukture, obnovi mestnih središč ter turistični infrastrukturi.

Na seji so sodelovali naslednji člani (župani) območnega razvojnega sveta ORP Osrednje Celjsko:

* mag. Marko Zidanšek, Mestna občina Celje; po pooblastilu župana;
* Martin Brecl, Občina Dobrna;
* Franc Zdolšek, Občina Laško;
* Miran Jurkošek, Občina Štore;
* Benedikt Podergajs, Občina Vojnik ter

predstavnici ORP Osrednje Celjsko: Bojana Kroflič ter Brigita Tratnik.

**Na priloženih fotografijah:**

1. ''Dobrna'' – z leve: Miran Jurkošek, Benedikt Podergajs, Martin Brecl, Marko Zidanšek in Franc Zdolšek (foto: Sherpa).
2. ''Dobrna1'': z leve: Benedikt Podergajs, Marko Zidanšek, Franc Zdolšek, Martin Brecl in Miran Jurkošek (foto: Sherpa)

**\*\*\***

***Dodatne informacije:*** *Bojana Kroflič, univ. dipl. biol., svetovalka direktorja: 03 425 64 44, GSM: +386 (0)31 625 679*